Document ID: 32011D0855

KOMMISSIONENS GENNEMFØRELSESAFGØRELSE
af 15. december 2011
om EU-tilskud til visse foranstaltninger til udryddelse af mund- og klovesyge hos vildtlevende dyr i det sydøstlige Bulgarien i 2011-2012
(meddelt under nummer K(2011) 9225)
(Kun den bulgarske udgave er autentisk)
(2011/855/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 8, stk. 2, artikel 14, stk. 4, andet afsnit, artikel 20, artikel 23, artikel 31, stk. 2, artikel 35, stk. 2, og artikel 36, stk. 2, og
ud fra følgende betragtninger:
(1)
Mund- og klovesyge er en yderst smitsom virussygdom hos vildtlevende og tamme klovbærende dyr, som har alvorlige konsekvenser for husdyravlens rentabilitet, og som forårsager forstyrrelser i handelen inden for Unionen og eksporten til tredjelande.
(2)
I tilfælde af et udbrud af mund- og klovesyge er der en risiko for, at sygdomsagensen kan sprede sig til andre bedrifter, som holder dyr af modtagelige arter, i den pågældende medlemsstat, men også til andre medlemsstater og tredjelande via flytning af levende dyr af modtagelige arter eller produkter heraf.
(3)
Ved Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge, om ophævelse af direktiv 85/511/EØF og beslutningerne 89/531/EØF og 91/665/EØF og om ændring af direktiv 92/46/EØF (2) er der foreskrevet foranstaltninger, som medlemsstaterne i tilfælde af et udbrud straks skal gennemføre for at forebygge yderligere spredning af virusset.
(4)
Ved beslutning 2009/470/EF er der fastsat procedurer vedrørende EU-tilskud til specifikke veterinærforanstaltninger, herunder aktioner af hastende karakter. I henhold til artikel 14, stk. 2, i nævnte beslutning kan medlemsstaterne få tilskud til dækning af visse udgifter i forbindelse med foranstaltninger til udryddelse af mund- og klovesyge.
(5)
Der var udbrud af mund- og klovesyge i Bulgarien i 2011, og der er påvist tilfælde af denne sygdom hos vildtlevende dyr af modtagelige arter. De bulgarske myndigheder har i form af regelmæssige rapporter om udviklingen i sygdomssituationen forelagt for Den Stående Komité for Fødevarekæden og Dyresundhed og ved hjælp af kontinuerlig forelæggelse af rapporter for Kommissionen og medlemsstaterne vist, at de på en effektiv måde har gennemført de bekæmpelsesforanstaltninger, der er omhandlet i direktiv 2003/85/EF.
(6)
De bulgarske myndigheder har derfor opfyldt alle deres tekniske og administrative forpligtelser vedrørende de foranstaltninger, der er omhandlet i artikel 14, stk. 2, i beslutning 2009/470/EF og artikel 6 i Kommissionens forordning (EF) nr. 349/2005 (3).
(7)
I overensstemmelse med artikel 85, stk. 3, i direktiv 2003/85/EF iværksatte Bulgariens kompetente myndighed, så snart den fik bekræftet, at der forelå et primærudbrud af mund- og klovesyge hos vildtlevende dyr, straks foranstaltningerne i del A i bilag XVIII til direktivet med henblik på at begrænse sygdommens spredning.
(8)
Da der forekom mund- og klovesyge i områder, der er fælles for vildtlevende dyr og klovbærende husdyr af modtagelige arter, udarbejdede en medlemsstat for første gang en plan for udryddelse af mund- og klovesyge hos vildtbestanden i det område, der var afgrænset som inficeret, og fastsatte de foranstaltninger, der skulle anvendes på bedrifterne i dette område i overensstemmelse med del B i bilag XVIII til direktiv 2003/85/EF.
(9)
Den 4. april 2011, dvs. inden 90 dage efter bekræftelsen af mund- og klovesyge hos vildtlevende dyr, forelagde Bulgarien en plan for udryddelse af mund- og klovesyge hos vildtlevende dyr i dele af regionerne Burgas, Yambol og Haskovo.
(10)
Efter at Kommissionen havde evalueret den plan, Bulgarien havde forelagt, blev Kommissionens gennemførelsesafgørelse 2011/493/EU af 5. august 2011 om godkendelse af planen for udryddelse af mund- og klovesyge hos vildtlevende dyr i Bulgarien (4) vedtaget.
(11)
I henhold til artikel 75 i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (5) og artikel 90, stk. 1, i Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (6) skal der forud for indgåelsen af en udgiftsforpligtelse foreligge en finansieringsafgørelse, der er vedtaget af institutionen eller de myndigheder, som denne har bemyndiget, og som angiver de vigtigste elementer i en foranstaltning, der medfører udgiften.
(12)
Det er nødvendigt at fastsætte størrelsen af EU-tilskuddet til dækning af Bulgariens udgifter til gennemførelse af visse elementer af den godkendte plan for udryddelse af mund- og klovesyge hos vildtlevende dyr i Bulgarien under samtidig hensyntagen til den særlige epidemiologiske situation for så vidt angår mund- og klovesyge i det sydøstlige Balkan.
(13)
Tvingende nødvendige overvågningsaktiviteter, herunder forbedring af det nationale referencelaboratorium, et af de meget få laboratorier i hele regionen, der har tilstrækkelig erfaring med at diagnosticere mund- og klovesyge, og det veterinære informationssystem med henblik på at integrere overvågningsdata med kontrollen med flytninger samt rengørings- og desinfektionsforanstaltninger og offentlige oplysningskampagner bør finansieres med et beløb, der fastsættes ved nærværende afgørelse. Disse tiltag vil øge Unionens viden om, hvordan sådanne tilfælde bør forvaltes i fremtiden.
(14)
Med henblik på finanskontrollen anvendes artikel 9, 36 og 37 i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (7).
(15)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
1. Der kan ydes EU-tilskud til Bulgarien til dækning af de udgifter, som denne medlemsstat har haft i forbindelse med foranstaltninger, der er truffet i henhold til artikel 8, artikel 14, stk. 4, litra c), artikel 19, artikel 22, artikel 31, stk. 1, artikel 35, stk. 1, og artikel 36, stk. 1, i beslutning 2009/470/EF med henblik på bekæmpelse og udryddelse af mund- og klovesyge hos vildtlevende dyr i det sydøstlige Bulgarien i 2011 i overensstemmelse med den udryddelsesplan, der blev godkendt ved afgørelse 2011/493/EU.
Stk. 1 er en finansieringsafgørelse som omhandlet i artikel 75 i finansforordningen.
2. Det samlede EU-tilskud må højst udgøre 890 000 EUR.
3. Kun udgifter til gennemførelse af de i bilaget omhandlede foranstaltninger i perioden 4. april 2011 til 3. april 2012, som Bulgarien har afholdt inden den 5. august 2012, er berettiget til samfinansiering i form af et EU-tilskud på maksimalt det beløb til specifikke aktiviteter, der er anført i bilaget.
Artikel 2
1. De udgifter, Bulgarien forelægger med henblik på EU-tilskud, angives i EUR eksklusive moms og alle andre skatter og afgifter.
2. Hvis Bulgariens udgifter er i en anden valuta end EUR, skal Bulgarien omregne udgifterne til EUR på basis af den sidste vekselkurs, som Den Europæiske Centralbank har fastsat inden den første dag i den måned, i hvilken anmodningen indgives af Bulgarien.
Artikel 3
1. EU-tilskuddet til gennemførelsen af den i artikel 1 omhandlede plan ydes, forudsat at Bulgarien:
a)
gennemfører den i artikel 1 omhandlede udryddelsesplan på en effektiv måde og i overensstemmelse med de relevante bestemmelser i EU-lovgivningen, herunder direktiv 2003/85/EF, konkurrencereglerne og reglerne om tildeling af offentlige kontrakter
b)
senest den 31. januar 2012 tilsender Kommissionen en foreløbig rapport om den tekniske gennemførelse af udryddelsesplanen, jf. del B, punkt 5, i bilag XVIII til direktiv 2003/85/EF, ledsaget af et foreløbigt regnskab for perioden 4. april 2011 til 31. december 2011
c)
senest den 15. september 2012 tilsender Kommissionen en endelig rapport om den tekniske gennemførelse af udryddelsesplanen, ledsaget af dokumentation for de udgifter, Bulgarien har afholdt, og de opnåede resultater i perioden 4. april 2011 til 3. april 2012
d)
ikke indsender yderligere anmodninger om andre EU-tilskud til de i bilaget omhandlede foranstaltninger og ikke tidligere har indsendt sådanne anmodninger.
2. Hvis Bulgarien ikke overholder betingelserne i stk. 1, kan Kommissionen nedsætte EU-tilskuddet under hensyntagen til arten og grovheden af den pågældende overtrædelse og til det finansielle tab, den medfører for Unionen.
Artikel 4
1. Bulgarien sørger for, at den kompetente myndighed i syv år opbevarer en attesteret kopi af dokumentationen vedrørende de aktiviteter, der er ydet EU-tilskud til i overensstemmelse med artikel 1, navnlig fakturaer, lønsedler, tilstedeværelseslister og dokumenter vedrørende forsendelse af prøver og tjenesterejser.
2. Bulgarien registrerer de udgifter, der indberettes til Kommissionen, i sit regnskabssystem og gemmer alle originale bilag i syv år til revisionsformål.
3. Den i stk. 1 omhandlede dokumentation sendes til Kommissionen på dennes anmodning.
Artikel 5
Denne afgørelse er rettet til Republikken Bulgarien.
Udfærdiget i Bruxelles, den 15. december 2011.

Labels: 18
19
5
6